**Kunsti ainekava**

**1. Kunstipädevus**

Eesmärgiks kujundada õpilastes eakohane kunstipädevus: suutlikkus mõista kunstide mitmekesisust, arutleda kunsti teemadel; väärtustada lähiümbruse, Eesti ja maailma kultuuripärandit; näha eri ajastute ja nüüdisaja kultuuri suhet; kasutada kunsti väljendusvahendeid isiklikuks ja kollektiivseks loominguliseks tegevuseks, väärtustada enda ja kaaslaste loomingut.

Kunstivaldkonna ainete õpetamise kaudu taotletakse, et põhikooli lõpuks õpilane:

1)  on omandanud loovtegevuse ja eneseväljenduse kogemusi, tunnetab enda loomingulisi võimeid ning väärtustab isikupäraseid ja keskkonnasäästlikke lahendusi;

2)  kasutab loovtöödes mitmekesiseid visuaalseid väljendusvahendeid, arutleb eakohaste kultuuriliste sõnumite ja väärtushinnangute üle, oskab kujundada oma arvamust ning väljendada kunsti abil emotsioone;

3)  väärtustab kultuuri ja inimese loovust, osaleb nii individuaal- kui ka koostööprojektides ning peab tähtsaks lahenduste otsimist ja loovat mõtlemist;

4)  märkab kultuuritraditsioone ning maailmakultuuri mitmekesisust, mõistab kunsti osatähtsust nüüdisaegses ühiskonnas, aktsepteerib erinevaid kultuurinähtusi;

5)  väärtustab ja hoiab Eesti ning siin elavate rahvusvähemuste kultuuri, tunneb vastutust kultuuritraditsioonide säilimise eest, seostab kunsti ja kultuuri ning teaduse ja tehnoloogia arengut nii minevikus kui ka tänapäeval;

6)  omab ülevaadet kunstivaldkonnaga seonduvatest elukutsest, ametitest ja edasiõppimise võimalustest.

**2. Ainevaldkonna kirjeldus**

Tähelepanu loovuse ja eneseväljendusoskuse arendamisele ning tervikliku maailmapildi kujundamisele. Kunstidega tegelemine avaldab positiivset mõju kõikide ainete õppimisele.

Õppesisu käsitlemisel teeb aineõpetaja valiku, arvestades, et kooliastmeti kirjeldatud õpitulemused, üld- ja valdkondlikud ning ainepädevused on saavutatavad.

Põhikooli kunstiõpetuses omandatakse visuaalse hariduse algtõed ning arendatakse mõtlemis-, koostöö- ja eneseväljendusoskusi ning kunstioskusi, et toetada isiksuslikku arengut ning toimetulekut tänapäevases mitmekultuurilises maailmas. Kunst võimaldab põhikooliõpilastel tunnetada endas loojat ning toetab seeläbi aktiivse maailmavaate omaksvõttu ja ettevõtlikku ellusuhtumist.

Kunstiõpetuses kujundatakse ja arendatakse õpilastes järgmisi osaoskusi:

1)  uurimine ja oma ideede arendamine,

2)  väljendusvahendite loov rakendamine,

3)  teadmised visuaalkultuurist,

4)  mõtestamine ja refleksioon.

Osaoskuste kujundamine ja arendamine on omavahel põimunud nii õpilaste loova ning iseseisva mõtlemisoskuse arenemise kui ka uute teadmiste omandamise, kinnistamise ning praktilise loovtegevuse kaudu. Oskuste kujundamine on järjepidev protsess ja oma kogemustega seostatakse teadmisi nüüdisaegsest maailmast: kunstiajaloo ja tänapäeva kunsti seostest,ruumilise keskkonna disaini ja visuaalkultuuri arengusuundadest. Oluline on avastada ja luua seoseid teistes õppeainetes käsitletavate ajastute ja teemadega. Kunsti käsitletakse nii omaette väärtussüsteemina kui ka võtmena ümbritseva elu mõtestamiseks, mõistmiseks ja tunnetamiseks. Nii ajaloo kui ka nüüdiskunsti mõistmisele panevad aluse õppekäigud muuseumidesse, galeriidesse ja näitustele. Näidete valikul kunstiajaloost lähtutakse üldisematest teemadest ega taotleta kronoloogilise ülevaate andmist. Peamine on luua sild mineviku ja nüüdisaja nähtuste vahel. Kõigi teemade käsitlemisel tuuakse võimalikult palju näiteid kunstist ning visuaalsest kultuurist lähiümbruses ja Eestis.

**3. Üldpädevused**

Kunstivaldkond võimaldab kujundada kõiki üldpädevusi igapäevases õppetöös nii teooria kui ka praktiliste tegevuste kaudu. Pädevustes eristatava nelja omavahel seotud komponendi – teadmiste, oskuste, väärtushoiakute ja -hinnangute – kujundamisel on kandev roll õpetajal, kes loob oma väärtushinnangute ja enesekehtestamisoskusega sobiliku õpikeskkonna ning mõjutab õpilaste väärtushinnanguid ja käitumist. Üldpädevuste kujundamisel on oluline kooli ning kodu koostöö.

**Kultuuri- ja väärtuspädevus.** Kunstivaldkonna õppeainetes rõhutatakse kultuuriteadmisi ja ühisel kultuuripärandil põhinevat kultuuriruumi õppija identiteedi osana. Tegevustes väärtustatakse individuaalset ning kultuurilist mitmekesisust. Käsitletavate teemade, analüüsitavate kunstiteoste ja -sündmuste kaudu toetatakse eetiliste ning esteetiliste väärtushoiakute kujunemist. Praktiline loominguline tegevus ja selle üle arutlemine õpetavad teadvustama kunsti ja muusikat eneseväljenduse vahendina, hindama erinevaid ideid, seisukohti ja probleemilahendusi ning austama autorsust. Kasvatatakse teadlikku ja kriitilist suhtumist kõikidesse infokanalitesse.

**Sotsiaalne ja kodanikupädevus.** Uurimuslikud ja praktilised rühmatööd, loovtööd, arutlused ja esitlused, ühistes kunstiprojektides ning valdkondlikes ja valdkondadeülestes õppeprojektides osalemine kujundavad koostöövalmidust ning aitavad väärtustada üksteise toetamist. Kultuurisündmustel osalemine aitab kujundada kultuurilist ühtsustunnet. Kunstiteoste üle arutledes harjuvad õpilased oma seisukohti kaitsma ning teiste arvamustest lugu pidama. Kunstiained teadvustavad inimese kui keskkonna kujundaja ja kasutaja mõju, juhtides teadlikult ning jätkusuutlikult tegutsema nii looduses kui ka inimeste loodud ruumilistes ja virtuaalsetes keskkondades.

**Enesemääratluspädevus.** Pidev tagasiside andmine ja eneseanalüüsi oskuse arendamine aitavad tundma õppida oma huve ja võimeid ning kujundada positiivset minapilti. Kultuuriliste ja sotsiaalsete teemade käsitlemine (vaadeldavad kultuurinähtused, kunstiteoste ainestik ning sõnumid jne) aitab kujundada personaalset, sotsiaalset ja kultuurilist identiteeti.

**Õpipädevus.** Kunstides kujundatakse õpipädevust eriilmeliste ülesannete, õppemeetodite ja töövormide kaudu, mis võimaldavad õpilastel teadvustada ning kasutada oma õpistiili. Nii individuaalselt kui ka rühmas lahendatavad uurimis- ja probleemülesanded eeldavad info hankimist, selle analüüsimist ja tõlgendamist ning õpitu kasutamist uudsetes olukordades. Kunstides saavad õpilased ise jõukohaseid ülesandeid luua, oma valikute sobivust kontrollida, uusi oskusi katsetada ning järjekindlalt harjutada. Pidev tagasiside ja eneseanalüüs aitavad järjest suurendada õppija rolli oma õpitegevuse juhtijana.

**Suhtluspädevus.** Kunstiainetes on tähtsal kohal kunstiteostest, -stiilidest, -ajastutest jms rääkimine, kasutades kirjelduses nii korrektset emakeelt kui ka ainespetsiifilist terminoloogiat. Tööde esitlemine ning aruteludes erinevate seisukohtade võrdlemine ja kaitsmine toetavad väljendusoskust ning ainealase oskussõnavara kasutamist. Kunstiteemaliste referatiivsete ning loovtööde koostamine eeldab oskust mõista teabetekste ning suunab kasutama mitmesuguseid info esitamise viise (tekst, joonis, skeem, tabel, graafik jms). Kunstiainetes tutvutakse kunsti kui kommunikatsioonivahendiga, õppides tundma selle eriomast mitteverbaalset keelt ning „tõlkides” sõnumeid ühest keelest teise.

**Ettevõtlikkuspädevus.** Vajalike oskuste kujunemist toetavad kunstis individuaal- ja rühmatöö, uurimuslikud ning probleemipõhised ülesanded ja õpitava sidumine nüüdisaegse igapäevaeluga. Kunstis väärtustatakse uuenduslikke ning loovaid lahendusi. Praktiline loovtegevus annab võimaluse katsetada erinevaid ideede väljendamise ja esitlemise võimalusi, valides leidlikult sobivaid meetodeid ning rõhutades oma tugevaid külgi. Õpitakse tegevust planeerima ja analüüsima, vastutama tööde lõpetamise ja tulemuse eest. Tutvutakse ka valdkonnaga seotud elukutsete ning institutsioonidega.

**Matemaatika-, loodusteaduste ja tehnoloogiapädevus.** Kunstis rakendatavate ülesannete lahendamiseks tuleb sõnastada probleeme, arutleda lahendusteede üle, põhjendada valikuid ja analüüsida tulemusi. Õpitakse kasutama kunstimõisteid (kompositsioon, struktuur, rütm jne), võrdlema ja liigitama erinevate nähtuste tunnuseid ning kasutama sümboleid. Kunstiterminoloogias kasutatakse matemaatika ja tehnoloogia sõnavara ja mõisteid. Loomeülesandeid täites õpitakse kasutama tehnoloogiavahendeid ning innovaatilisi lahendusi, mõistma teaduse ja tehnoloogia rolli kunsti arengus.

**4. Kunstiainete lõimingu võimalusi teiste ainevaldkondadega**

Nüüdisaegne kultuur on interdistsiplinaarne. Kunst on tihedalt seotud kõigi inimtegevuse valdkondade ning oma ajastu mõtteviisiga. Kunsti aineseks on inimeseks olemine, sotsiaalsed suhted ja maailm erinevates avaldumisvormides. Teiste ainevaldkondadega suhestumine on kunstivaldkonna õppeainete loomulik osa ning valdkondadeüleseks lõiminguks on palju võimalusi.

Eri kultuuridega tutvutakse paljudes teiste valdkondade õppeainetes (keel ja kirjandus, võõrkeeled, ajalugu ja ühiskonnaõpetus, geograafia, käsitöö ja tehnoloogia, kehaline kasvatus) ning kujundatakse seeläbi väärtushoiakuid ja teadvustatakse maailma kultuurilist mitmekesisust. Kunstis keskendutakse võrreldes teiste õppeainetega kontsentreeritumalt kultuuridevahelise dialoogi mõtestamisele ja loovuse kasutamisele nüüdisühiskonna innovatsiooni allikana.

Mitmes ainevaldkonnas – keeltes ja kirjanduses, matemaatikas, tehnoloogias, kehalises kasvatuses – kasutatakse kunstiga kattuvaid mõisteid (nt kompositsioon, struktuur, mõõdud, nurgad, geomeetrilised kujundid, rütm, plaan, stiil, variatsioon, improvisatsioon, liikumine, dünaamika jms).Kunstis toetutakse teistes õppeainetes omandatud teadmistele, samas süvendatakse ja visualiseeritakse neid teadmisi. Praktiliste tegevuste kaudu kujundatakse arusaama, et teadmised ja pädevused on omavahel seotud ja igapäevaelus rakendatavad. Ainevaldkondade piire ületavad õppeprojektid võimaldavad lõimida kunstiaineid teiste ainevaldkondadega ja kujundada pädevusi.

**Keel ja kirjandus, sh võõrkeeled.** Arendatakse suulist ja kirjalikku eneseväljendusoskust, diktsiooni, funktsionaalset lugemisoskust ning infokanalite kasutamise oskust ja vaadeldakse eri ajastute ning kultuuride lugusid kujutavas kunstis, teatri- ja filmikunstis.

**Matemaatika.** Arendatakse seoste loomise oskust ja loogilist mõtlemist (matemaatiline keel, struktuur, sümbolid ja meetodid), samuti matemaatiliste sümbolite, kujundite ning mõistete tundmist.

**Loodusained.** Teadvustatakse inimese kuulmis- ja nägemismeele füsioloogilist eripära, õpitakse tundma looduskeskkonda ja selle eluvormide mitmekesisust ning, valguse ja värvide omadusi.

**Sotsiaalained.** Vaadeldakse suhteid teiste inimeste ja inimrühmadega ning eri kultuuride kommete ja pärimustega, kunsti ning kultuuri rolli ja muutumist ajaloo eri etappidel.

**Tehnoloogia.** Arendatakse käelist tegevust ning loovat mõtlemist, oskust innovaatilisi ideid kavandada ja praktikas ellu viia (loomisprotsess, tehnoloogiad ja tehnikad).

**Kehaline kasvatus.** Arendatakse kehatunnetust, tähelepanu, motoorikat, reageerimiskiirust ja koordinatsiooni.

**Muusika**- on valdkonnasisene, muusika maalimine, muusikalavastuste kujundused, skulptuurikavandid muusikale, jne.

**5. Läbivate teemade rakendamise võimalusi**

Kunsti on võimalik seostada kõigi läbivate teemadega. Õppekava läbivaid teemasid peetakse silmas valdkonna õppeainete eesmärgiseade puhul, õpitulemuste ning õppesisu kavandamisel lähtutakse kooliastmest ning õppeaine spetsiifikast.

**Elukestev õpe ja karjääri planeerimine.** Kujundatakse iseseisva õppimise ja tegutsemise oskust, mis on oluline alus elukestva õppe harjumuste ning hoiakute omandamisel. Erinevate õppevormide kaudu arendatakse õpilaste suhtlus- ja koostööoskusi, mis on olulised tulevases tööelus. Kunst võimaldab õpilastel teadvustada oma võimeid ja huvisid, omandada nii ainealaseid kui ka üldisemaid mõtlemis- ning tegutsemisstrateegiaid. Tutvutakse kunstide mitmekülgsete väljunditega igapäevaelus, kunstidega seotud ametite ja elukutsetega, võimaldatakse vahetult kokku puutuda töömaailmaga, nt külastades loomeettevõtteid. Õpilastele tutvustatakse ainevaldkonnaga seotud erialasid ja edasiõppimise võimalusi.

**Keskkond ja jätkusuutlik areng.** **Teabekeskkond.** Need teemad hõlmavad mitmekülgseid oskusi, nagu info leidmine kunsti kohta, visuaalse kommunikatsiooni väljendusvahendid, keskkonna visuaalne kujundamine. Tutvutakse andmebaasidega, meediakeskkonna võimaluste ja ohtudega ning autorikaitse probleemidega. Teadvustatakse ümbritsevat loodus- või tehiskeskkonda loomingu allikana ja õpitakse keskkonda säästma. Väärtustatakse pärandkultuuri ning rahvuskultuuri jätkusuutlikku arengut. Osatakse näha võimalusi taaskasutuseks, analüüsitakse tehiskeskkonna objekte ökoloogilisest, esteetilisest ja eetilisest vaatepunktist.

**Kodanikualgatus ja ettevõtlikkus.** Kunstiainetes julgustatakse kujundama ja väljendama oma seisukohti ühiskonnas toimuvate protsesside kohta ning ideesid katsetama ja ellu viima.

**Tehnoloogia ja innovatsioon.** Kunstiainetes kasutatakse praktiliste loovtegevuste kaudu erinevaid oskusi ja vahendeid ning leiutatakse ja katsetatakse uusi võimalusi, toetades pidevalt muutuvas tehnoloogilises elu-, õpi- ning töökeskkonnas toime tuleva inimese kujunemist.

**Tervis ja ohutus.** Kunstiainetes teadvustatakse kunstidega tegelemise emotsionaalselt tasakaalustavat mõju. Kujutavas kunstis kasutatakse materjale, töövahendeid ja instrumente, mille juures tuleb järgida ohutuse ning otstarbekuse printsiipe.

**Väärtused ja kõlblus.** Kultuuriline identiteet. Õppesisus ja -tegevustes tutvutakse kohaliku, Eesti ja maailma kultuuripärandiga, teadvustatakse kultuuri rolli igapäevaelus, pärandkultuuri arenemist tänapäevases globaliseeruvas maailmas. Kujundatakse avatud ja lugupidavat suhtumist nii erinevatesse kultuuritraditsioonidesse kui ka nüüdisaja kultuurinähtustesse. Väärtustatakse uute ideede ning isiklike kogemuste ja emotsioonide loomingulist väljendamist. Õpilasi suunatakse osalema ühiseid väärtusi kujundavatel kunstisündmustel (näitused, muuseumid) Tähtis on noorte endi osalemine kunstiüritustel.

**6. Õppetegevuse kavandamine ning korraldamine**

Õppetegevust kavandades ja korraldades:

1)  lähtutakse õppekava alusväärtustest, üldpädevustest, õppeaine eesmärkidest, õppesisust ja oodatavatest õpitulemustest ning toetatakse lõimingut teiste õppeainete ja läbivate teemadega;

2)  taotletakse, et õpilase õpikoormus (sh kodutööde maht) on mõõdukas, jaotub õppeaasta jooksul ühtlaselt ning jätab õpilastele piisavalt aega puhata ja huvialadega tegelda;

3)  võimaldatakse õpilasel õppida individuaalselt ning koos teistega, kasutades erinevaid õppemeetodeid ning arvestades õpilaste erinevaid õpistiile, et toetada nende kujunemist aktiivseteks ning iseseisvateks õppijateks;

4)  kasutatakse diferentseeritud õppeülesandeid, mille sisu ja raskusaste toetavad õpilaste huvisid ning suurendavad õpimotivatsiooni, arvestades sealjuures õpilaste individuaalsust ja konkreetse klassi võimekust;

5)  rakendatakse nii traditsioonilisi kui ka tänapäevaseid info- ja kommunikatsioonitehnoloogiatel põhinevaid õpikeskkondi ning õppematerjale ja -vahendeid;

6)  kasutatakse mitmekesist õpikeskkonda: loodus- ja linnakeskkond, arvuti/ multimeediaklass, virtuaalkeskkond jne, käiakse õppekäikudel muuseumides, jne;

7)  kasutatakse mitmekesist ja tänapäevast õppemetoodikat;

8)  seostatakse õppesisu näidetega nii Eesti kui ka maailma kunstist ja rahvakultuurist;

9)  leitakse tunnivälise loomingulise tegevuse võimalusi (näituste kavandamine, töötoad jms).

10) Koolis on õpilaste töid võimalik eksponeerida televiisoris fuajees kui ka stendidel koridorides

11) Kooli kõrval asuvad Tartu Kunstimaja ja “Nooruse” galerii ning Tartu Kunstimuuseumi saame ka hõlpsasti külastada

**7. Hindamise alused**

Kunsti õpetamisel ja pädevuste hindamisel lähtutakse iga õpilase võimetekohasest arengust ja õpitulemuste saavutatusest. Hindamise aluseks on põhikooli riikliku õppekava üldosas sätestatu, põhikooli riiklikus õppekavas esitatud õpitulemused. Hindamise kriteeriumid lähtuvadTartu Mart Reiniku Kooli hindamisjuhendist.

Hindamise eesmärk toetada õpilaste arengut, innustada õpilasi isikupäraste ideede ja loovate lahenduste leidmisel ning suunata neid sihikindlalt õppima; suunata õpilaste enesehinnangu kujunemist, tekitada neis kunsti- ja kultuurihuvi ning luua alus elukestvale kunstiharrastusele; suunata ja toetada õpilasi haridustee valikul kunstide valdkonnas. Hindamine annab tagasisidet õpilaste individuaalse arengu kohta ning on lähtekohaks järgneva õppe kavandamisel.

Hindamisel lähtutakse õpilase võimete arengust, teadmiste ja oskuste rakendamisest oma loomingus ja isikupärast lähenemist loovülesannete lahendmisel.

Hindamisel väärtustakse õpilaste teoreetilisi teadmisi, püüdlikkust ja osalemist õppeprotsessis ning pingutust tulemuste elluviimisel. Hindamisel on oluline tunnustada lahenduste erinevusi ja väärtustada õpilaste isikupära.

Õpitulemuste hindamise vormid on mitmekesised, õpilaste arengut motiveerivad ja vastavuses nende õpitulemustega. Õpitulemusi hinnatakse numbriliste hinnetega ning sõnaliste hinnangute abil. Numbrilisele hindamisele lisandub võimalusel suuline tagasiside. Nii sõnaliste hinnangute kui ka numbrilise hindamise puhul saavad õpilased teada, mida ja millal hinnatakse ning mis on hindamise kriteeriumid. Õpetajapoolsed suulised sõnalised hinnangud ning numbrilised hinded peavad motiveerima õpilaste arengut kunstivaldkonnas.

Hindamisel kasutatakse kujundavat ja kokkuvõtvat hindamist, lähtudes püstitatud õppeülesandest ning kehtiva õppekava sisust ja eesmärkidest. Hinnatakse ka tunnitööd või rühmatööd.

Kirjalikke ülesandeid hinnates arvestatakse eelkõige töö sisu, kuid parandatakse ka õigekirjavead.

Kunsti õpetamisel juhindutakse õpilaste hindamisel kooliastmeti alljärgnevast.

**II kooliastmes hinnatakse:**

1)  teadmisi ja oskust arutleda visuaalse kunstiinfoga seonduvate nähtuste üle, kasutades kunstimõisteid, teadmisi lähiümbruse kunsti- ja kultuuriobjektidest;

2)  osalemist loovas tööprotsessis, kasutades eneseväljenduseks erinevaid kunstitehnikaid ja -materjale;

3)  oskust kavandada ning kujutada nii vaatluse kui ka ideede põhjal;

4)  loovat, sihipärast ja säästlikku tegutsemist individuaal- ja rühmatöödes;

5)  oskust väärtustada ja analüüsida disainiobjekte, enda ja kaaslaste kunstitöid, arutleda erinevate kunstinähtuste üle ümbritsevas.

**III kooliastmes hinnatakse:**

1)  teadmisi Eesti ja maailma kunstikultuurist;

2)  oskust kasutada kunstimõisteid ja teadmisi ümbritseva visuaalkultuuri, maailma kultuuripärandi ning nüüdiskunsti teemadel arutledes;

3)  teadliku kunstialase ja kriitilise mõtlemise arengut, mis väljendub mitmekesiste loovülesannete lahendamises iseseisvalt või rühmatööna, enda ja kaaslaste kunstitööde analüüsimises;

4)  teadmisi, oskusi ja ideid kasutada erinevaid kunstitehnikad, seostada ning esitada oma kunstiloomingut ka tehnoloogiavahendite abiga;

5)  oskust lahendada disainiülesandeid eesmärgipäraselt, rakendada kahe- ja kolmemõõtmelist kavandamist ja maketeerimist.

**8. Füüsiline õpikeskkond**

Koolis on kunstiklass, kus on individuaalseks ja rühmatööks vajalik pind, vesi/kanalisatsioon, tööde kuivatamise ja hoiustamise ning eksponeerimise võimalus ja projektsioonitehnika, kunstiraamatud, -ajakirjad, vajalikud teatmeteosed, töövahendid, data projektor, foto- ja videokaamera, skanneri ja printer kasutamise võimalus ning internetiühendus, savipõletus ja klaasisulatusahi.

**II kooliaste**

**Õppe-ja kasvatuseesmärgid**

6. klassi lõpetaja:

1)  tunnetab oma kunstivõimeid ja -huve, hindab enda ja teiste isikupära;

2)  eksperimenteerib mõtete, vahendite, materjalide ja kunstitehnikatega;

3)  tegutseb loovates ja uurimuslikes rühmatöödes ühise tulemuse nimel;

4)  rakendab oma loomingulisi võimeid ja oskusi ka väljaspool kunstitundi;

5)  on avatud erinevate kunsti- ja kultuuriilmingute suhtes;

6)  tunneb huvi kunstiloomingu ja paikkondliku kultuuri vastu;

7)  mõistab kultuuriväärtuste ja -keskkonna kaitse olulisust;

8)  näeb loodust ja keskkonda säästva tarbimise võimalusi.

**5. klass õppenädalas üks tund õppeaastas 35 tundi**

|  |  |
| --- | --- |
| Õpisisu | Õpitegevused |
| * Kavandamine kui ideede arendamise protsess. | * Visandamine ja kavandamine. * Uurimuslikud ja loovad rühma- ja individuaalsed tööd, koostöö ühise tulemuse nimel. |
| * Kompositsiooni tasakaal, pinge, dominant ja koloriit. | * Eksperimenteerimine kujutamise reeglitega. |
| * Värvusõpetus. | * Värvide segamine |
| * Maali, joonistuse, graafika, kollaaži, skulptuuri, installatsiooni jne tehnikad ning töövõtted. | * Kunstitehnikate loov kasutamine. * Materjalitrükk |
| * Sõnumite ja emotsioonide edastamise võtted ning vahendid | * Oma teoste esitlemine, valikute põhjendamine * Emotsioonid ja nende kujutamine * Karikatuur |
| * Erinevad mineviku ja nüüdiskunsti teosed lähiümbruses, Eestis ja maailmas, näited õpetaja valikul. | * Kunstnike loomingud eeskujuks oma kunstitööde loomisel * Näituste külastus |
| * Virtuaalsetes kunsti- ja meediakeskkonnad. * Nendes tegutsemise eetika ja ohutus. | * Liitreaalsus * Interneti turvalisus |
| * Kollektsioneerimine ja arhiveerimine | * Palju on parem kui üks” Tähelepanu! Valmis olla! Kunst! | |
| * Loodust säästva tarbimise põhimõtted, elukeskkonna parandamine kunsti, disaini ja arhitektuuri kaudu. | * Taaskasutus | |
| * Vormimängud | * Paberlõiked * Tesselatsioon * Pop-up kaardid | |
| * Eesti rahvakunst ja ehituskultuur. | * Muinasjutud, eeposed ja vanasõnad | |
| * Tähtpäevade kaunistused ja dekoreerimised |  | |

**6. klass õppenädalas üks tund õppeaastas 35 tundi**

|  |  |
| --- | --- |
| Õpisisu | Õpitegevused |
| * Kavandamine kui ideede arendamise protsess. | * Visandamine ja kavandamine. * Uurimuslikud ja loovad rühma- ja individuaalsed tööd, koostöö ühise tulemuse nimel. * Oma teoste esitlemine, valikute põhjendamine |
| * Pildiruum, ruumilisuse edastamise võtted. | * Ühe koondpunkti perspektiiv * Ruumiliste kompositsioonide, mudelite või makettide valmistamine |
| * Kompositsiooni tasakaal, pinge, dominant ja koloriit. | * Eksperimenteerimine kujutamise reeglitega. * Mandala |
| * Liikumise kujutamine. | * Inimene või loom |
| * Värvusõpetus. | * Külmad ja soojad värvitoonid * Värvide segamine |
| * Maali, joonistuse, graafika, kollaaži, skulptuuri, installatsiooni jne tehnikad ning töövõtted. | * Kunstitehnikate loov kasutamine. * Joone iseloom | |
| * Erinevad mineviku ja nüüdiskunsti teosed lähiümbruses, Eestis ja maailmas, näited õpetaja valikul. | * Õppekäigud muuseumidesse, kunstiüritustele, nüüdiskunsti näitustele * Kubism | |
| * Esiaja, vana idamaa ja antiik kunst | * Info otsimine teabeallikatest | |
| * Virtuaalsetes kunsti- ja meediakeskkondades tegutsemise eetika ja ohutus. | * Intereti turvalisus | |
| * Digitaalse kunsti töövahendite kasutamine (nt foto, video, digitaalgraafika, animatsioon). Piltide, teksti, heli ja liikumise koosmõju. | * Digitaalsete tehnikatega tutvumine ja nende loov kasutamine.   Arvutimängude, koomiksite ja reklaamide pildikeele uurimine ja kriitiline võrdlemine. | |
| * Vormi ja funktsiooni seos, traditsioon ja uuenduslikkus disainis. | * Ruumiliste kompositsioonide, mudelite või makettide valmistamine | |
| * Loodust säästva tarbimise põhimõtted, elukeskkonna parandamine kunsti, disaini kaudu. | * Taaskasutus | |
| * Tähtpäevade kaunistused ja dekoreerimised |  | |

**Õpitulemused**

6. klassi lõpetaja:

1)  teab eesti kunsti- ja kultuuriobjekte ning kunstnikke, uurib ja võrdleb kunstiteoseid;

2)  arutleb enda ja kaaslaste loovtööde üle, tõlgendab oma vaatenurgast erinevate ajastute kunstiteoseid;

3)  väljendab visuaalsete vahenditega oma mõtteid, ideid ja teadmisi, kasutades kahe- ja kolmemõõtmelise kujutamise baaselemente ja kompositsiooni põhimõtteid;

4)  visandab ja kavandab loovülesandeid lahendades, rakendab erinevaid kunstitehnikaid (maal, joonistus, kollaaž, skulptuur, foto, digitaalgraafika, animatsioon jne);

5)  oskab uurimise käigus leida eri teabeallikatest ainealast infot;

6)  võrdleb ruumilise keskkonna ja igapäevaste tarbeesemete omadusi, kavandab ideid, kuidas parandada elukeskkonda, mõistab võimalusi, kuidas tarbida loodust säästvalt;

7)  arutleb visuaalse infoga seotud nähtuste üle reaalses ja virtuaalses keskkonnas, analüüsib oma eagrupile mõeldud visuaalse meedia sõnumeid;

8)  tegutseb eetiliselt ja ohutult nii päris kui ka virtuaalsetes kultuurikeskkondade

**III kooliaste**

**Õppe- ja kasvatueesmärgid**

9. klassi lõpetaja:

1)  oskab loomingulises tegevuses, loovtöö ning uurimise ja refleksiooni käigus kasutada loova ning kriitilise mõtlemise ja probleemilahenduse oskusi;

2)  tunnetab ning arendab oma loomingulisi võimeid, väärtustab isikupära ja erinevaid lahendusi;

3)  eksperimenteerib mõtete, mõistete, kunstitehnikate ja uute meediumidega;

4)  rakendab omandatud oskusi teistes õppeainetes ja igapäevaelus;

5)  õpib tundma ja väärtustab nii mineviku kunstipärandit kui ka nüüdisaegset kunsti;

6)  seostab kunsti, kultuuri, teaduse ja tehnoloogia arengut;

7)  mõistab kunsti kui kultuuridevahelist suhtluskeelt, teadvustab kultuurilist mitmekesisust ja nüüdiskunsti rolli ühiskonnas;

8)  väljendab oma arvamusi ja teadmisi nii suuliselt kui ka kirjalikult, kasutades kunsti oskussõnavara;

9)  tegutseb eetiliselt ja ohutult nii reaalsetes kui ka virtuaalsetes kultuurikeskkondades;

10) mõtestab esemelise ja ruumilise keskkonna ning disaininäidete esteetilisi, eetilisi,funktsionaalseid ja ökoloogilisi aspekte;

11) omab ülevaadet kunsti, disaini ning arhitektuuriga seotud elukutsetest ja ametitest

**7. klass õppenädalas üks tund õppeaastas 35 tundi**

|  |  |
| --- | --- |
| Õpisisu | Õpitegevused |
| * Kunstiteose vorm ja kompositsioon, perspektiiv, värvilahendus. | * Kahe koondpunkti perspektiiv |
| * Materjalide ja tehnika valiku seos sõnumi ja kontekstiga. * Väljendusvahendite vastavus ideele, otstarbele. | * Elus metafoor * Karikatuur |
| * Mitmesugused kunstimaterjalid ja tehnikad (nt joonistamine, maal, kollaaž, skulptuur, graafika, installatsioon jne). | * Akvarelltehnika * Kõrgtrükk * Diatüüpia |
| * Kunstiteosed ja stiilid | * Varakristlik-renssansskunst * Infootsing erinevatest teabeallikatest * Õppekäigud muuseumi, nüüdiskunsti näitustele ja kunstisündmustele * sürrealism |
| * Disainiprotsess probleemile uue lahenduse leidmiseks | * Kujundused |
| * Kunst ühiskonna, teaduse ja tehnoloogia arengu peegeldajana. | * Ekspositsiooni arutelud, ainealase terminoloogia kasutamine |
| * Virtuaalsed kunsti- ja meediakeskkonnad. | * Netikunst * Kunstitund arvutiga | |
| * Tutvumine kunstiga, analüüsimine | * Õppekäigud muuseumidesse, kunstiüritustele, nüüdiskunsti näitustele | |
| * Tähtpäevade kaunistused ja dekoreerimised |  | |

**8. klass õppenädalas üks tund õppeaastas 35 tundi**

|  |  |
| --- | --- |
| Õpisisu | Õpitegevused |
| * Materjalide ja tehnika valiku seos sõnumi ja kontekstiga. * Väljendusvahendite vastavus ideele, otstarbele. | * Joonmeedia * Karikatuur |
| * Mitmesugused kunstimaterjalid ja tehnikad (nt joonistamine, maal, kollaaž, skulptuur, installatsioon jne). | * Sügavtrükk * Keraamika |
| * Kujutamise viisid (nt stiliseerimine, lihtsustamine, abstraheerimine, deformeerimine jne). | * Piktogramm |
| * Digitaalsete tehnoloogiate kasutamine loovtöödes (foto, video, animatsioon, digitaalgraafika). | * Varjud, varju liigid * Fotoreportaaž |
| * Tutvumine kunstiga, analüüsimine | * Õppekäigud muuseumidesse, kunstiüritustele, nüüdiskunsti näitustele |
| * Kunstiteosed ja stiilid | * 17-19. saj. kunst * Infootsing erinevatest teabeallikatest * Õppekäigud muuseumi, nüüdiskunsti näitustele ja kunstisündmustele * Op kunst |
| * Kunst ühiskonna, teaduse ja tehnoloogia arengu peegeldajana. | * Ekspositsiooni arutelud, ainealase terminoloogia kasutamine * Uurimuslikud ja loovad ülesanded, individuaalsed ja rühmatööd |
| * Virtuaalsed kunsti- ja meediakeskkonnad. * Nendes tegutsemise eetika ja ohutus. | * Netikunst * Virtuaalne isiksus |
| * Tähtpäevade kaunistused ja dekoreerimised |  | |

**9. klass õppenädalas kaks tundi poolaastas 35 tundi**

|  |  |
| --- | --- |
| Õpisisu | Õpitegevused |
| * Materjalide ja tehnika valiku seos sõnumi ja kontekstiga. * Väljendusvahendite vastavus ideele, otstarbele | * Disainiülesanne * Geomeetriline kompositsioon * Karikatuur |
| * Mitmesugused kunstimaterjalid ja tehnikad (nt joonistamine, maal, kollaaž, skulptuur, installatsioon jne). | * Stencil * Ex-libris |
| * Kunst ühiskonna, teaduse ja tehnoloogia arengu peegeldajana. | * Kunstitööde arutelud, ainealase terminoloogia kasutamine * Uurimuslikud ja loovad ülesanded, individuaalsed ja rühmatööd |
| * Kunstiteosed ja stiilid | * 20. saj. kunst * Infootsing erinevatest teabeallikatest * Erinevate netiprogrammide kasutamine oma töö vormistamisel * Nüüdiskunsti olulised suunad ja aktuaalsed teemad. * Õppekäigud muuseumi, nüüdiskunsti näitustele ja kunstisündmustele * Mõne kunstniku töö järele maalimine |
| * Kunstnike, kunstiajaloolaste, disainerite ja arhitektide erialane töö ning seosed loomemajandusega. * Tuvtumine kunstiga | * Eesti kunst |
| * Lood ja sündmused uue teose loomise lähtepunktina | * Uurimuslikud ja loovad ülesanded, individuaalsed ja rühmatööd |
| * Tähtpäevade kaunistused ja dekoreerimised |  | |

**Õpitulemused**

9. klassi lõpetaja:

1)  teab Eesti ja maailma kunsti- ja kultuuriobjekte ning kunstnikke, teadvustab kunsti rolli ühiskonnas; seostab omavahel kultuuri, ühiskonna ning teaduse ja tehnoloogia arengut;

2)  analüüsib eri ajastute kunstiteoseid nii näitusel kui klassiruumis, mõistab nüüdiskunsti nähtuste laia teemade ringi ning väljendusvahendite mitmekesisust;

3)  visandab, kavandab ja maketeerib loovülesandeid lahendades, otsib ja arendab erinevaid lahendusvariante ning isikupäraseid teostusvõimalusi;

4)  rakendab loomisel, uurimisel ja kunsti ning visuaalkultuuri tarbimisel infokommunikatsiooni vahendeid;

5)  esitleb enda loovtööde tulemusi ja põhjendab valikuid, tõlgendab kaaslaste loovtöid;

6)  leiab teadlikult traditsioonilisi või uusi meediume kasutades erinevaid lahendusi, kuidas väljendada oma mõtteid ja teadmisi, kasutab sihipäraselt tasapinnalise, ruumilise ja ajalise loomingu väljendusvahendeid ning kompositsiooni põhimõtteid;

7)  analüüsib ruumilist keskkonda ja disainiobjekte eesmärgipärasuse, uuenduslikkuse, ökoloogilisuse, esteetilisuse ja eetilisuse seisukohast, mõistab disaini kui protsessi, mille eesmärgiks on leida probleemile uus ning parem lahendus;

8)arutleb visuaalkultuuri avaldumisvormide, sümbolite ja kultuuriliste märkide üle, hindab virtuaalset keskkonda eetilisuse ja turvalisuse seisukohast.